Document ID: 32012D0045

AZ EURÓPAI PARLAMENT, A TANÁCS ÉS A BIZOTTSÁG HATÁROZATA
(2012. január 23.)
az Európai Csalás Elleni Hivatal (OLAF) felügyelőbizottsága tagjainak kinevezéséről
(2012/45/EU, Euratom)
AZ EURÓPAI PARLAMENT, A TANÁCS ÉS AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Atomenergia-közösséget létrehozó szerződésre,
tekintettel az Európai Csalás Elleni Hivatal (OLAF) létrehozásáról szóló, 1999. április 28-i 1999/352/EK, ESZAK, Euratom bizottsági határozatra (1) és különösen annak 4. cikkére,
tekintettel az Európai Csalás Elleni Hivatal (OLAF) által lefolytatott vizsgálatokról szóló, 1999. május 25-i 1073/1999/EK európai parlamenti és tanácsi rendeletre (2), valamint az Európai Csalás Elleni Hivatal (OLAF) által lefolytatott vizsgálatokról szóló, 1999. május 25-i 1074/1999/Euratom tanácsi rendeletre (3) és különösen e rendeletek 11. cikkének (2) bekezdésére,
mivel:
(1)
Az 1073/1999/EK rendelet és az 1074/1999/Euratom rendelet 11. cikkének (2) bekezdése arról rendelkezik, hogy az Európai Csalás Elleni Hivatal (OLAF) felügyelőbizottságát öt független kívülálló személy alkotja, akik saját országukban a Hivatal tevékenységi köreivel kapcsolatos területeken megfelelő képesítéssel rendelkező, magas beosztást betöltő személyek, valamint hogy kinevezésük az Európai Parlament, a Tanács és a Bizottság közös megegyezésével történik.
(2)
A 11. cikk (3) bekezdése szerint a tagok hivatalukat három éven keresztül töltik be, kinevezésük egy alkalommal megújítható.
(3)
A 2005. november 30-i hatállyal kinevezett felügyelőbizottsági tagok maximális hivatali ideje lejárt. Az 1073/1999/EK rendelet és az 1074/1999/Euratom rendelet 11. cikkének (4) bekezdésével összhangban az említett tagok hivatali idejük lejárta után is ellátják hivatali feladataikat, amíg a felügyelőbizottság új tagjainak kinevezési eljárása le nem zárul. Ezért az új tagokat mihamarabb ki kell nevezni,
A KÖVETKEZŐKÉPPEN HATÁROZOTT:
1. cikk
(1) Az Európai Parlament, a Tanács és az Európai Bizottság 2012. január 23-tól kezdődő hatállyal az Európai Csalás Elleni Hivatal (OLAF) felügyelőbizottságába tagként a következő személyeket nevezi ki:
-
Herbert BÖSCH,
-
Johan DENOLF,
-
Catherine PIGNON,
-
Rita SCHEMBRI,
-
Christiaan TIMMERMANS.
(2) Amennyiben az említett személyek valamelyike lemond felügyelőbizottsági tagságáról, elhalálozik vagy hivatala ellátására véglegesen alkalmatlanná válik, helyére haladéktalanul a felügyelőbizottságba még ki nem nevezett azon személynek kell lépnie, aki az alábbi listán elsőként szerepel:
-
Jens MADSEN,
-
Cristina NICOARĂ,
-
Tuomas Henrik PÖYSTI,
-
Dimitrios ZIMIANITIS.
2. cikk
A felügyelőbizottság tagjai feladataik ellátásában sem kormányoktól, sem pedig intézményektől, szervektől, hivataloktól vagy ügynökségektől nem kérhetnek és nem fogadhatnak el utasításokat.
Nem foglalkozhatnak olyan ügyekkel, amelyekben közvetlenül vagy közvetve bármiféle személyes, különösen családi vagy pénzügyi érdekeltséggel rendelkeznek, és amely érdekeltség sértheti pártatlanságukat.
Szigorú titoktartás mellett kell kezelniük a hozzájuk benyújtott ügyiratokat, és folytatniuk az azokkal kapcsolatos tanácskozásokat.
3. cikk
A felügyelőbizottság tagjait költségtérítés illeti meg a feladataik ellátása során felmerülő költségekkel kapcsolatban, valamint napidíj minden egyes, hivatali feladataik ellátásával töltött nap után. A napidíj összegét és a költségtérítés szabályait a Bizottság állapítja meg.
4. cikk
A Bizottság a határozatról értesíti a fent említett személyeket, és haladéktalanul értesíti az 1. cikk (2) bekezdésének megfelelően a felügyelőbizottságba ezt követően kinevezett személyeket.
A kinevezés az 1073/1999/EK rendelet 11. cikkének (2) és (3) bekezdése szerint történik. Ez nem érinti az említett rendelkezések jövőbeli módosításait, amelyeket az Európai Parlament és a Tanács fogadhat el, különösen a tagok megbízatásának időtartamára vonatkozó, annak érdekében történő esetleges módosításokat, hogy biztosított legyen a felügyelőbizottság szakaszos megújításának esetleges bevezetése.
5. cikk
Ez a határozat 2012. január 23-án lép hatályba.
Kelt Brüsszelben, 2012. január 23-án.

Labels: 15